Diari Oficial de la Generalitat Valenciana


Sumari del DOGV 9304, del 23-03-2022 (2022/2355)

ORDRE 3/2022, de 17 de març, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9304

Data del DOGV
:   23-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/2355


Data del document
:   17-03-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 3/2022, de 17 de març, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització. [2022/2355]  
PREÀMBUL  
  
Per Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, es van establir les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització, disposició que va ser modificada parcialment per Ordre 12/2019, de 5 de desembre, d'aquesta conselleria.  
Amb l'ànim de continuar avançant en la creació d'entorns empresarials més competitius, s'ha considerat la conveniència d'incorporar una nova modalitat de beques, denominada IVACE I+I, Innovació i Internacionalització, dirigida a l'especialització professional en estratègies digitals, les persones beneficiàries de les quals seran egressades universitàries i diplomades dels cicles formatius de formació professional de grau superior de les famílies de comerç i màrqueting, d'administració i gestió, així com d'informàtica i comunicacions; per a aquestes noves beques no s'ha previst que resulten incompatibles amb el gaudi anterior de qualsevol altra modalitat de beca d'internacionalització de l'IVACE.  
Així mateix, s'ha considerat d'interés modificar l'Ordre 16/2016 per a incorporar, entre els criteris d'adjudicació de totes les modalitats de beca, el de tindre la condició de persona beneficiària de la renda valenciana d'inclusió, amb la consegüent redistribució de la puntuació prevista en els barems respectius.  
De l'exposat en els paràgrafs anteriors es posa de manifest el compliment dels principis de bona regulació, tant del de necessitat i eficàcia, com del de proporcionalitat i seguretat jurídica, en contindre aquesta disposició l'ordenació necessària per a la consecució dels objectius prèviament esmentats. Així mateix, s'ha acomplit al principi de transparència mitjançant la tramitació de la consulta pública, i del tràmit d'audiència i informació pública previstos en l'article 133 de la Llei 39/2015, d'1 d'octubre, del procediment administratiu comú de les administracions públiques. Finalment, respecte al principi d'eficiència, la nova regulació contemplada no suposa un augment de les càrregues administratives.  
  
Per tot això, en el marc de les competències que es reconeixen a la Generalitat en l'Estatut d'Autonomia de la Comunitat Valenciana, i de conformitat amb el que es disposa en l'article 165.1 de la Llei 1/2015, de 6 de febrer, de la Generalitat, en relació amb l'article 9 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i les competències atribuïdes pel Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors Productius, Comerç i Treball, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE), aprovat per Decret 4/2013, de 4 de gener, del Consell, havent emés informe l'Advocacia General de la Generalitat i la Intervenció Delegada, amb els tràmits previs d'audiència pertinents,  
  
  
ORDENE  
  
Article únic. Modificació de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització  
Es modifiquen els articles 1, 3, 4, 5 i 7 de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització, que quedaran redactats d'acord amb l'annex.  
  
  
DISPOSICIÓ ADDICIONAL  
  
Única. Regla de no despesa pública  
L'aplicació i el posterior desenvolupament d'aquesta ordre no podrà tindre incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 17 de març de 2022  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ  
  
  
  
ANNEX  
Modificació dels articles 1, 3, 4, 5 i 7 de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització  
  
U. Es modifica la lletra b apartat 1 de l'article 1, «Objecte», que queda redactat com segueix:  
«Les beques que es convoquen a l'empara de la present ordre podran revestir tres tipus de modalitats:  
a) Beques IVACE Exterior en matèries relacionades amb la internacionalització de les empreses, dirigides a persones amb titulació universitària.  
b) Beques IVACE E+E, Exportació i Ocupació, per a l'especialització professional en comerç exterior, dirigides a personal tècnic de cicles formatius de grau mitjà i de grau superior.  
c) Beques IVACE I+I, Innovació i Internacionalització, per a l'especialització professional en estratègies digitals a fi d'incrementar la competitivitat i venda internacional. Dirigides a persones diplomades universitàries, així com a egressades dels cicles formatius de formació professional de grau superior de les famílies de Comerç i Màrqueting, Administració i Gestió, Informàtica i Comunicacions.»  
  
Dos. Es modifica tant el títol de l'article 3, «Requisits generals dels sol·licitants», com la lletra a de l'apartat 1, i que queda el títol redactat com a «Requisits generals de les persones sol·licitants», i la lletra a com segueix:  
«a) Haver nascut a la Comunitat Valenciana, o bé ser nacional d'un estat membre de la Unió Europea i resident en la Comunitat Valenciana des d'almenys dotze mesos abans de la data de publicació de la convocatòria en la Base de dades nacional de subvencions; a l'efecte del còmput d'aquest termini no es tindrà en compte la interrupció del període de residència per raons d'estudi degudament acreditades.»  
Es modifica la lletra e del mateix apartat 1, que queda com segueix:  
«e) Excepte per a les beques IVACE I+I, no haver gaudit o percebut cap prestació en concepte de beca dirigida a l'especialització en temes relacionats amb la internacionalització de l'empresa, concedida per administracions públiques, cambres de comerç, o altres organismes de promoció comercial, amb independència de la procedència del seu finançament.»  
  
Tres. Es modifiquen les lletres c i d de l'apartat 4 de l'article 4, «Sol·licituds», que queden redactades com segueix:  
«c) Certificat acreditatiu que es troben al corrent en les seues obligacions tributàries i amb la Seguretat Social en cas que no s'haja autoritzat l'IVACE per a la seua obtenció en l'imprés de sol·licitud.  
d) En cas que el DNI no acredite haver nascut a la Comunitat Valenciana, certificat d'empadronament a la Comunitat Valenciana on s'especifique la data d'alta en la localitat corresponent des d'almenys dotze mesos abans de la data de publicació de la convocatòria en la Base de dades nacional de subvencions, amb les excepcions previstes en l'article 3.1.a d'aquesta ordre.»  
Es modifica així mateix l'apartat 6 relatiu a les sol·licituds que seran excloses del procés d'avaluació, i queda redactada la lletra c com segueix a continuació:  
«c) Les sol·licituds de les persones que hagueren resultat beneficiàries d'alguna beca d'internacionalització de les referides en l'article 1.1.b d'aquesta ordre (amb excepció de les beques I+I); de la mateixa manera quedaran excloses les sol·licituds dels qui hagueren renunciat a una beca IVACE o IVEX amb anterioritat a la seua finalització.»  
  
Quatre. Es modifica l'article 5, «Ordenació i instrucció», amb la finalitat d'introduir no sols el barem de les beques IVACE I+I Innovació i Internacionalització, sinó també la consideració de ser titular o persona beneficiària de la renda valenciana d'inclusió entre els criteris que confereixen major puntuació per a les altres modalitats de beques, i queda modificat l'article com segueix:  
«a) Beques IVACE Exterior en matèries relacionades amb la internacionalització de les empreses i dirigides a persones titulades universitàries:  
- Mèrits acadèmics, professionals i personals (màxim 45 punts):  
· Titulació acadèmica (màxim 20 punts).  
· Nota mitjana ponderada de l'expedient acadèmic (màxim 5 punts).  
· Formació complementària relacionada amb la internacionalització (màxim 6 punts).  
· Estades en l'exterior (màxim 2 punts).  
· Experiència laboral de més de 6 mesos (màxim 2 punts).  
· Participació en ONG i en altres entitats sense ànim de lucre l'objectiu del qual siga promocionar i beneficiar la societat civil des de qualsevol àmbit que la beneficie, siga cultural, social, educatiu, etc. (màxim 5 punts).  
· Ser titular o persona beneficiària de la renda valenciana d'inclusió (RVI) (màxim 5 punts).  
La ponderació de cada ítem s'establirà en la respectiva convocatòria.  
- Coneixement de l'idioma anglés (màxim 30 punts):  
· Prova d'anglés escrit: màxim 15 punts (obligatòria/eliminatòria).  
· Prova d'anglés oral: màxim 15 punts (obligatòria/eliminatòria).  
- Coneixement d'altres idiomes (màxim 10 punts):  
· Prova d'un segon idioma estranger (no obligatòria/ no eliminatòria): en cas d'assenyalar en la sol·licitud coneixements d'un segon idioma, és obligatori realitzar una prova per a la seua avaluació.  
- Entrevista personal: (màxim 15 punts).  
b) Beques IVACE E+E, Exportació i Ocupació, per a l'especialització professional en comerç exterior, dirigides a tècnics i tècniques de cicles formatius de grau mitjà i de grau superior:  
- Nota mitjana ponderada de l'expedient acadèmic (màxim 20 punts).  
- Coneixement de l'idioma anglés: (Màxim 50 punts).  
· Prova d'anglés oral: màxim 25 punts (obligatòria/eliminatòria).  
· Prova d'anglés escrit: màxim 25 punts (obligatòria/eliminatòria).  
- Entrevista personal: (màxim 20 punts).  
- Participació en ONG i en altres entitats sense ànim de lucre l'objectiu del qual siga promocionar i beneficiar la societat civil des de qualsevol àmbit que la beneficie, siga cultural, social, educatiu, etc. (màxim 5 punts).  
- Ser titular o persona beneficiària de la renda valenciana d'inclusió (RVI) (màxim 5 punts).  
c) Beques IVACE I+I, Innovació i Internacionalització, per a l'especialització professional en estratègies digitals per a incrementar la competitivitat i venda internacional:  
1. Nota mitjana ponderada de l'expedient acadèmic (màxim 20 punts).  
2. Coneixement de l'idioma anglés: (màxim 30 punts).  
· Prova d'anglés oral: màxim 15 punts (obligatòria/eliminatòria).  
· Prova d'anglés escrit: màxim 15 punts (obligatòria/eliminatòria).   
3. Altres mèrits: (màxim 50 punts).  
· Experiència laboral de més de 6 mesos (màxim 10 punts).  
· Formació complementària relacionada amb la internacionalització digital (màxim 5 punts).  
· Participació per un mínim de 12 mesos en ONG i en altres entitats sense ànim de lucre l'objectiu del qual siga promocionar i beneficiar la societat civil des de qualsevol àmbit que la beneficie, siga cultural, social, educatiu, etc. (màxim 5 punts)  
· Ser titular o persona beneficiària de la renda valenciana d'inclusió (RVI). (Màxim 5 punts)  
· No haver gaudit d'una altra beca relacionada amb la internacionalització concedida per l'IVACE o per l'extinta IVEX: 10 punts.  
· Entrevista personal: (màxim 15 punts).  
Atés el caràcter obligatori del domini de l'idioma anglés, només serà tinguda en compte com a criteri d'atorgament la puntuació obtinguda en les proves orals i escrites respectives en cas que el resultat d'aquestes acredite l'aptitud de la persona candidata.»  
  
Cinc. Es modifiquen els apartats 1 i 2 de l'article 7, «Duració, quantia i pagament de les beques concedides. Bestretes», que quedaran redactats com segueix:  
«1. Per al compliment dels seus fins, cada beca estarà dotada amb una quantia econòmica que anirà determinada en cada convocatòria amb una quantitat fixa seguint els imports aprovats per resolució de la conselleria competent en matèria d'hisenda per a la percepció de les beques sotmeses a l'àmbit d'aplicació del Decret 132/2009, de 4 de setembre, del Consell, pel qual es regula la concessió de beques; i una altra variable en funció del destí assignat -en el seu cas- a l'estranger, basada en criteris objectius relacionats amb el cost de la vida i les característiques pròpies del lloc; així mateix la convocatòria especificarà la seua duració, sense que en cap cas aquesta supere dotze mesos. La dotació bruta es dividirà en mensualitats i el pagament es realitzarà mitjançant transferència bancària en el compte designat per la persona becada, aplicant-se les corresponents retencions d'acord amb la normativa vigent. En els casos d'estada a l'estranger, la persona becada podrà sol·licitar una bestreta de fins a un màxim del 25 % de l'import de la quantia variable de la beca prèvia presentació d'un aval que es regirà pel que s'estableix en l'article 171 de la Llei 1/2015, de 6 de febrer, i de l'article 42 i següents del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, llevat que les respectives lleis de pressupostos de la Generalitat exoneren de la seua presentació.  
L'import de la beca, i del complement de destí, si escau, serà percebut per la persona becada en funció del temps de gaudi efectiu d'aquesta i de la seua estada a l'estranger, respectivament.  
2. A més de la dotació anterior, en el cas que la beca o part d'aquesta es desenvolupe a l'estranger, també formaran part de la quantia de la beca les següents despeses, sempre que estiguen degudament justificats i que la seua quantia total no supere la quantitat de 6.000 euros per persona beneficiària:   
a) Bitllet d'anada i tornada al destí corresponent.  
b) Assegurança d'accident i malaltia per a les persones becades desplaçades en l'exterior.  
c) Despeses de desplaçament en destí, o altres degudament motivades, ocasionades pel mateix desenvolupament de la beca i autoritzades prèviament per l'IVACE.  
d) Costos de gestió i tramitació del visat per a la permanència de la persona becada en el destí assignat. En el cas que el visat no siga concedit pel període màxim de la beca l'empresa es farà càrrec de la despesa de la seua renovació fins a la finalització d'aquesta.»